**Správa o zákazke**

**vypracovaná v súlade s § 24 ods. 3 zákona č. 343/2015 Z. z. o verejnom obstarávaní a o zmene a doplnení niektorých zákonov, v platnom znení (ďalej len „Zákon“)**

1. **Identifikácia verejného obstarávateľa podľa § 7 ods. 1 písm. b) Zákona:**

Názov: Hlavné mesto Slovenskej republiky Bratislava

Sídlo: Primaciálne námestie 1, 81499 Bratislava - mestská časť Staré Mesto

Štatutárny orgán/štatutár: Ing. arch. Matúš Vallo – primátor

IČO: 00603481

(ďalej len „**Verejný obstarávateľ**“)

1. **Predmet zákazky:**

Predmetom zákazky bolo Zvýšenie efektívnosti energetického hospodárstva a rekonštrukcia vybraných budov vo vlastníctve Hlavného mesta Slovenskej republiky Bratislava – súbor 1

1. **Predpokladaná hodnota zákazky a vysúťažená cena:**

Predpokladaná hodnota: 2 558 432 eur bez DPH

Vysúťažená cena: neuplatňuje sa

1. **Použitý postup zadávania zákazky:**

Verejná súťaž

1. **Zverejnené oznámenia:**

Oznámenie o vyhlásení verejného obstarávania uverejnené v Úradnom vestníku Európskej únie   
č. 2019/S 140-345021 zo dňa 23. 07. 2019 a vo Vestníku verejného obstarávania č. 147/2019 dňa   
24. 07. 2019 pod označením 18941 – MSS (ďalej spolu len „**Oznámenie**“)

1. **Odôvodnenie nerozdelenia zákazky na časti**

Predmet zákazky je koncipovaný ako rekonštrukcia a modernizácia energetického hospodárstva a niektorých ďalších prvkov vybraného súboru budov vo vlastníctve Hlavného mesta Slovenskej republiky Bratislava, ktorej cieľom je zvýšenie energetickej efektívnosti a tiež zlepšenie faktického stavu týchto budov.

Predmet zákazky je iba jedna časť komplexného projektu zameraného na celkovú rekonštrukciu verejných budov a ich energetického hospodárstva, ktorý bude spolufinancovaný z prostriedkov Projektu ELENA na základe grantovej dohody uzatvorenou s Európskou Investičnou Bankou na základe zmluvy č. ELENA-2014-046.

Prioritným cieľom je zabezpečiť tieto rekonštrukcie, najmä časti týkajúce sa energetického hospodárstva budov, prostredníctvom tzv. garantovanej energetickej služby na základe zmluvy o energetickej efektívnosti uzatvorenej podľa ustanovení § 17 a § 18 zákona č. 321/2014 Z. z. o energetickej efektívnosti a o zmene a doplnení niektorých zákonov v znení neskorších predpisov (ďalej aj ako „**Zákon o energetickej efektívnosti**“). Podľa ustanovenia § 18 ods. 6 Zákona o energetickej efektívnosti pokiaľ je zmluva o energetickej efektívnosti pre verejný sektor v súlade so vzorom zmluvy o energetickej efektívnosti pre verejný sektor a metodikou na prípravu a realizáciu garantovanej energetickej služby pre verejný sektor, považuje sa za zmluvu o energetickej efektívnosti pre verejný sektor, ktorá nemá dôsledky na výšku dlhu verejnej správy v jednotnej metodike platnej pre Európsku úniu.

Parametre projektu, resp. vybrané opatrenia v rámci rozsahu predmetu zákazky majú potenciál generovať dostatočné úspory na to, aby mohli byť implementované na základe zmluvy o energetickej efektívnosti pre verejný sektor podľa Zákona o energetickej efektívnosti tak, aby nemali dôsledky na výšku dlhu verejnej správy v jednotnej metodike platnej pre Európsku úniu. Niektoré budovy v rámci vybraného súboru budov, ktorých rekonštrukcia je predmetom zákazky však nemajú tento potenciál sami o sebe a na to, aby mohla byť naplnená podstata zmluvy o energetickej efektívnosti pre verejný sektor podľa Zákona o energetickej efektívnosti (nulový vplyv na výšku dlhu verejnej správy) musia byť jednotlivé budovy ekonomicky pospájané do celku, ktorý spoločne napĺňa potenciál generovať dostatočné úspory na to, aby tieto časti rekonštrukcie mohli byť vykonané v súlade so Zákonom o energetickej efektívnosti tak, aby nemali dôsledky na výšku dlhu verejnej správy.

Z toho dôvodu bol súbor budov, ktoré sa naraz rekonštruujú v rámci balíka, ako je opísané v opise predmetu zákazky, skoncipovaný ako spoločný súbor pod jedno verejné obstarávanie, inak by nebolo možné naplniť podstatu Zákona o energetickej efektívnosti a nebolo by možné uzatvoriť zmluvu v súlade s metodikou na prípravu a realizáciu garantovanej energetickej služby pre verejný sektor podľa Zákona o energetickej efektívnosti.

Realizácia celej zákazky bude zakontrahovaná na základe dvoch zmlúv – jednej zmluvy o energetickej efektívnosti pre verejný sektor a jednej zmluvy o dielo. Jedná sa však o jeden ucelený predmet zákazky a uzatvorenie dvoch samostatných zmlúv vyplýva jedine z charakteru plnení z pohľadu možného ekonomického zaradenia jednotlivých opatrení pod časť spadajúcu do verejného dlhu a časť nespadajúcu do verejného dlhu. Takéto rozdelenie zároveň predpokladá aj platná Metodika pre postup a prípravu realizácií garantovaných energetických služieb vo verejnej správe vydaná Ministerstvom hospodárstva Slovenskej republiky, v ktorej sa uvádza, že ak subjekt verejnej správy pristúpi ku komplexnejšej obnove budovy, ktorá bude zahŕňať aj iné investície, ktorých prvoradým cieľom nebude dosiahnutie energetických úspor, tieto časti je potrebné zmluvne a účtovne oddeliť od zmluvy o energetickej efektívnosti tak, aby bolo zrejmé, že z energetických úspor sa uhrádza iba tá časť obnovy, ktorá za týmto účelom bola primárne vybudovaná. Oddelenie časti opatrení, ktoré nemajú potenciál vygenerovať dostatočné množstvo úspor, aby boli zahrnuté do zmluvy o energetickej efektívnosti, do samostatnej zmluvy o dielo, je teda iba formálnym oddelením pre účel riadneho vykazovania časti zmluvy o energetickej efektívnosti mimo verejný dlh v súlade s metodikou, na ktorú odkazuje zákon o energetickej efektívnosti.

Vo vzťahu k ostatným aspektom, resp. rozsahu povinností v rámci opisu predmetu zákazky (zodpovednosť za vypracovanie dokumentácie, záruka za prevádzkyschopnosť zariadení počas celej doby trvania zmluvy, opravy a údržba a revízie zariadení počas celej doby trvania zmluvy a pod.) Verejný obstarávateľ uvádza, že tieto vychádzajú priamo zo vzorovej zmluvy o energetickej efektívnosti pre verejný sektor a platnej jednotnej metodiky pre Európsku úniu a vychádza z usmernenia Eurostatu k povinným náležitostiam a parametrom zmluvy o energetickej efektívnosti pre verejný sektor.

Na úrovni samotného Predmetu zákazky teda nie je účelné žiadne hlbšie delenie zákazky, a to najmä s ohľadom na:

1. udržanie záruky za výsledok – t. j. nie len dodanie samotného diela, ale aj udržanie garantovaných parametrov (najmä garantovaných úspor) počas celej doby trvania zmluvy; a
2. ekonomické aspekty projektu a nutnosť spojiť viaceré budovy do logicko-ekonomického celku tak, aby mohli byť rekonštrukcie vykonané s čo najvyššou mierou nákladov nemajúcich vplyv na výšku verejného dlhu v súlade so Zákonom o energetickej efektívnosti a platnou jednotnou metodikou pre takéto projekty.
3. **Identifikácia vylúčených uchádzačov a odôvodnenie ich vylúčenia:**

Neuplatňuje sa.

1. **Odôvodnenie vylúčenia mimoriadne nízkych ponúk:**

Neuplatňuje sa.

1. **Identifikácia úspešného uchádzača a odôvodnenie výberu jeho ponuky, podiel zákazky, ktorý úspešný uchádzač má v úmysle zadať subdodávateľom a ich identifikáciu, ak sú známi:**

Neuplatňuje sa.

1. **Zmluvná cena:**

Neuplatňuje sa.

1. **Zistený konflikt záujmov a následne prijaté opatrenia:**

Neuplatňuje sa.

1. **Opatrenia prijaté v súvislosti s predbežným zapojením záujemcov alebo uchádzačov na účely prípravy postupu verejného obstarávania:**

Verejný obstarávateľ nevyužil počas prípravy postupu verejného obstarávania prípravné trhové konzultácie a predbežné zapojenie záujemcov alebo uchádzačov.

1. **Dôvod zrušenia postupu zadávania zákazky:**

Verejný obstarávateľ zrušuje predmetnú verejnú súťaž v zmysle § 57 ods. 2 zákona o verejnom obstarávaní, pretože sa v priebehu postupu verejného obstarávania vyskytli dôvody hodné osobitného zreteľa, pre ktoré nemožno požadovať, aby sa vo verejnom obstarávaní pokračovalo. Za dôvod hodný osobitného zreteľa verejný obstarávateľ požaduje skutočnosť, že do balíku budov (v rámci opisu predmetu zákazky), boli zlyhaním ľudského faktora zahrnuté tiež budovy, pre ktoré verejný obstarávateľ nedisponuje potrebnými administratívnymi povoleniami pre realizáciu niektorých opatrení v pamiatkovo chránených budovách. Absencia týchto povolení znemožňuje realizáciu predmetu zákazky predpokladaným spôsobom.

Verejný obstarávateľ plánuje budovy (s výnimkou tých, ku ktorým nedisponuje potrebnými administratívnymi povoleniami pre realizáciu niektorých opatrení v pamiatkovo chránených budovách) zahrnúť do iného balíka budov a túto súťaž realizovať v blízkej budúcnosti. Samotný zvolený postup vo verejnom obstarávaní bude závisieť od zložitosti predmetu zákazky – verejná súťaž, prípadne rokovacie konanie so zverejnením.

V Bratislave, dňa 04. 10. 2019

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mgr. Michal Garaj

vedúci odboru verejného obstarávania